**„U Centru mature“ – nova digitalna platforma pomaže u učenju, razumijevanju vrednovanja i ostvarivanju dobrih ishoda na državnoj maturi**

*Novi projekt Nacionalnog centra za vanjsko vrednovanje obrazovanja nastavnicima omogućuje pristup bazi znanja koja je temelj izrade zadataka za državnu maturu, kao i smjernicama za izradu ispitnih zadataka i postupaka vrednovanja znanja, dok su učenicima dostupni i ispiti državnih matura prijašnjih generacija.*

Nacionalni centar za vanjsko vrednovanje obrazovanja pokrenuo je digitalnu platformu „U Centru mature“ objedinjujući niz aktivnosti kojima Centar stavlja javnosti na raspolaganje svoje višegodišnje znanje i iskustvo u pripremi i vrednovanju ispita državne mature. Digitalni materijali prvenstveno su namijenjeni maturantima i nastavnicima kao pomoć u trenutačnim okolnostima odvijanja nastave na daljinu te kojima Centar nastoji potaknuti pozitivne promjene u procesu učenja i poučavanja u školama, a time i u cjelokupnome obrazovnom sustavu.

**U duhu odgovornosti, solidarnosti, brige prema dionicima odgojno obrazovnog sustava i s posebnim naglaskom na dijeljenje znanja, Centar je, uz sav postojeći materijal koji je do sada bio dostupan na našoj mrežnoj stranici, pripremio i dodatne materijale za olakšavanje procesa učenja i vrednovanja. Svi su materijali pripremljeni u digitalnom okružju tako da se mogu koristiti u pripremi i provođenju online nastave ili tijekom učenja i utvrđivanja znanja. Kao institucija odgovorna za osiguranje kvalitete i vrednovanja znanja u hrvatskom** **obrazovnom sustavu, pripremili smo sadržaj za nastavnike, odnosno smjernice za izradu zadataka za one koji žele sastaviti vlastite zadatke, kao i savjete za korištenje već postojećih standardiziranih zadataka koji su dio prethodno provedenih ispita državne mature.**

Osim što će nastavnicima pomoći u prilagodbi načina edukacije i pripremi nastavnih materijala, dio materijala namijenjen je i maturantima. Učenicima su tako trenutačno dostupni **digitalni zadatci iz dosad provedenih ispita državne mature za hrvatski jezik i matematiku od obveznih te povijest i psihologiju od izbornih predmeta**, a u narednim danima i tjednima materijali će se sukcesivno nadopunjavati. Zadatci su raspodijeljeni su prema razredima i područjima, **a svakomu je zadatku pridružen obrazovni ishod koji se tim zadatkom ispituje, tip zadatka, ključ za odgovore (rješenje) i primjer rješavanja**. Posebna je pažnja posvećena korisnički pristupačnom i prilagodljivom sučelju tako da se digitalni materijali mogu upotrebljavati bez obzira na vrstu korištenog uređaja. Interaktivni pristup ispitnim zadacima iz prethodnih godina maturantima će pomoći u usvajanju školskoga gradiva te ostvarivanju što boljih ishoda u ispitima državne mature.

Želite li se osobno upoznati s načinom osmišljavanja ispitnih zadataka, vrednovanjem usvojenosti nastavnih sadržaja tijekom srednjoškolskoga obrazovanja, ispitima prethodnih generacija ili samo provjeriti svoje znanje iz određenih područja, potražite digitalne materijale na mrežnoj stranici Centra <https://www.ncvvo.hr/> pod nazivom „**U Centru mature**“.

Za dodatne informacije slobodno nas kontaktirajte na adresi [ucentrumature@ncvvo.hr](mailto:ucentrumature@ncvvo.hr) .